
[bookmark: _Hlk154001171]INFORMATĪVAIS ZIŅOJUMS PAR
LATVIJAS VALSTSPIEDERĪGO EVAKUĀCIJU VAI REPATRIĀCIJU APDRAUDĒJUMA GADĪJUMOS

Informatīvais ziņojums sagatavots pamatojoties uz Ministru kabineta 2023. gada 24. oktobra sēdes protokola Nr. 53-1. § 3. punktu (Dienesta vajadzībām). Ir sniegts situācijas izvērtējums un priekšlikumi procesu organizācijai, kas saistīts ar Latvijas valstspiederīgo iespējamu evakuāciju vai repatriāciju apdraudējuma gadījumos. 
Saskaņā ar Konsulārās palīdzības un konsulāro pakalpojumu likumā[footnoteRef:1] noteikto konsulārā palīdzība tiek sniegta Latvijas valstspiederīgajiem, kurus definē kā: [1:  https://likumi.lv/ta/id/298944 ] 

· Latvijas pilsoņus un nepilsoņus;
· personas, kuras Latvijā atzītas par bezvalstniekiem;
· personas, kurām piešķirts bēgļa vai alternatīvais statuss Latvijā;
· citu Eiropas Savienības dalībvalstu pilsoņus, kuru pilsonības valstij attiecīgajā ārpus Eiropas Savienības esošajā valstī nav diplomātiskās vai konsulārās pārstāvniecības vai goda konsulāta, kas sniedz konsulāro palīdzību;
· Latvijas pilsoņu un nepilsoņu, bezvalstnieku, personu, kurām piešķirts bēgļa vai alternatīvais statuss Latvijā un citu Eiropas Savienības dalībvalstu pilsoņu, kuru pilsonības valstij attiecīgajā ārpus Eiropas Savienības esošajā valstī nav diplomātiskās vai konsulārās pārstāvniecības vai goda konsulāta, kas sniedz konsulāro palīdzību, ģimenes locekļus, kuri ceļo kopā ar attiecīgajām personām. 
[bookmark: _Hlk153970785]Konsulārās palīdzības un konsulāro pakalpojumu likuma 6. pants nosaka, ka konsulārā palīdzība tiek sniegta valstspiederīgajam, kurš atrodas ārkārtas situācijā ārvalstī, ja viņam ir neatliekami nepieciešams atbalsts un nav iespējas saņemt citu palīdzību. Šī panta  5. daļā ir noteikts, ka personai ir nepieciešama palīdzība un repatriācija, it īpaši bruņota konflikta, katastrofas vai katastrofas draudu gadījumā, ja ir apdraudēta personas dzīvība, veselība vai drošība. Primāra ir Latvijas valstspiederīgo evakuācija no krīzes zonas uz tuvāko drošo vietu un turpmākais atbalsts, ja nepieciešams, repatriācijai (nokļūšanai) uz Latviju. 
Ir secināms, ka Konsulārās palīdzības un konsulāro pakalpojumu likums precīzi definē personu loku, uz kuru var tikt attiecināta konsulārā palīdzība un ir noteikti gadījumi, kad šāda palīdzība ir sniedzama. Tomēr nav noteikta lēmumu pieņemšanas un rīcības kārtība, kādā veidā ārkārtas situācijās tiek organizēti transportēšanas pakalpojumi. Tāpat ir nepieciešams noteikt šādu pakalpojumu apmaksas kārtību un nosacījumus kā valsts šos līdzekļus atgūst. Tostarp atbildīgajām institūcijām ir jāspēj rīkoties gadījumos, kad Latvijā reģistrētās transporta kompānijas šādus pakalpojumus nevar sniegt. Lai šādu regulējumu izstrādātu, ir nepieciešams atbilstošs deleģējums Konsulārās palīdzības likumā 
Latvija nevar iesaistīties citu valstu pilsoņu repatriācijā, ja vien šāds pienākums neizriet no saistībām, ko valsts uzņēmusies, slēdzot atbilstošas starpvalstu vienošanās, vai arī, ja netiek saņemti citu valstu palīdzības pieprasījumi. Šajā jautājumā Latvijai šobrīd nav saistošu starpvalstu līgumu, kā rezultātā starpvalstu palīdzības pieprasījumi, ja tādi ir saņemti, tiek risināti katru gadījumu izvērtējot individuāli.
Gadījumos, kad var tikt lūgta Eiropas Savienības civilās aizsardzības Civilās aizsardzības mehānisma (turpmāk tekstā - mehānisma) palīdzība repatriācijai, Valsts ugunsdzēsības un glābšanas dienests ir mehānisma nacionālais kontaktpunkts.

Esošās situācijas vērtējums
Esošajā tiesību aktu ietvarā ir noteiktas prasības tūrisma aģentiem un tūrisma operatoriem, kas nosaka tūristu iespējas ārkārtas apstākļos atgriezties Latvijā. Šo jautājumu regulē Ministru kabineta 2018. gada 26. jūnija noteikumi Nr. 380 "Noteikumi par kompleksa un saistīta tūrisma pakalpojuma sagatavošanas un sniegšanas kārtību un kompleksu un saistītu tūrisma pakalpojumu sniedzēju un ceļotāju tiesībām un pienākumiem"[footnoteRef:2] (turpmāk - Ministru kabineta noteikumi Nr.380). Šie noteikumi nosaka gadījumus, kad ceļotāju atgriešanai Latvijā nepieciešamos izdevumus un ceļotāju izdevumus, kas radušies tūrisma aģenta, tūrisma operatora un saistītu tūrisma pakalpojumu sniedzēja saistību neizpildes vai nepienācīgas izpildes dēļ, sedz no valsts budžeta līdzekļiem neparedzētiem gadījumiem. Tāpat ir noteikta kārtība, kādā valsts šos līdzekļus atgūst. Šo noteikumu izpildi nodrošina Patērētāju tiesību aizsardzības centrs. Ceļotājs ir jebkura persona, kurai tūrisma operators vai tūrisma aģents sniedz kompleksus tūrisma pakalpojumus neatkarīgi no valstspiederības un ceļotāja statusa. Tādēļ, visu iepriekš minēto personu atgriešana ir repatriācijas tvērumā un uz to var tikt attiecināta valsts palīdzība repatriācijas pasākumu organizēšanā. [2:  https://likumi.lv/ta/id/300021 ] 

Tūrisma operatoram ir pienākums nodrošināt kompleksā tūrisma pakalpojuma līguma izpildi, turklāt, saskaņā ar Ministru kabineta noteikumu Nr.380 114.punktu, kamēr nenovēršamu un ārkārtas apstākļu dēļ nav iespējams nodrošināt ceļotāja atgriešanos, kā paredzēts kompleksā tūrisma pakalpojuma līgumā, tūrisma operatoram ir pienākums nodrošināt izmitināšanu līdzvērtīgas kategorijas tūristu mītnē uz laikposmu, kas nepārsniedz trīs naktis vienam ceļotājam. Tāpat gadījumos, kad Eiropas Parlamenta un Padomes 2004.gada 11.februāra Regulā (EK) Nr.261/2004, ar ko paredz kopīgus noteikumus par kompensāciju un atbalstu pasažieriem sakarā ar iekāpšanas atteikumu un lidojumu atcelšanu vai ilgu kavēšanos un ar ko atceļ Regulu (EEK) Nr. 295/91, Eiropas Parlamenta un Padomes 2007.gada 23.oktobra Regulā (EK) Nr.1371/2007 par dzelzceļa pasažieru tiesībām un pienākumiem, Eiropas Parlamenta un Padomes 2010. gada 24. novembra Regulā (ES) Nr.1177/2010 par pasažieru tiesībām, ceļojot pa jūru un iekšzemes ūdensceļiem, un ar ko groza Regulu (EK) Nr.2006/2004, un Eiropas Parlamenta un Padomes 2011.gada 16.februāra Regulā (ES) Nr.181/2011 par autobusu pasažieru tiesībām un par grozījumiem Regulā (EK) Nr.2006/2004 ir paredzēti ilgāki termiņi, piemēro minētos termiņus. Tomēr var pastāvēt tādi ārkārtas apstākļi, kuru iestāšanās rezultātā tūrisma operatoram nav iespējams noorganizēt ceļotāju repatriācijas reisu, tādējādi arī ceļotājiem, kuri noslēguši līgumu par kompleksu tūrisma pakalpojumu, var rasties nepieciešamība saņemt valsts repatriācijas nodrošināšanu.
Ministru kabineta 2015. gada 27. janvāra noteikumu Nr. 47 "Latvijas Republikas gaisa telpas izmantošanas atļaujas piešķiršanas kārtība starptautisko publisko tiesību subjektiem"[footnoteRef:3] 2. punkts nosaka, ka Ārlietu ministrija izsniedz lidojumu atļauju publisko funkciju veikšanai paredzēto gaisa kuģu lidojumiem Latvijas Republikas gaida telpā. Ārlietu ministrijas kompetencē ir atļauju izsniegšana ārvalstu gaisa kuģu lidojumiem valstu vadītāju, parlamentu priekšsēdētāju, valdību vadītāju, ārlietu ministru un oficiālo delegāciju pārvadāšanai, militārās aviācijas gaisa kuģu lidojumiem, bīstamu kravu pārvadāšanai, meklēšanas un glābšanas darbu veikšanai, medicīniskai evakuācijai un cietušo transportēšanai, humānās palīdzības sniegšanai, diplomātiskā pasta nogādāšanai.  [3:  https://likumi.lv/ta/id/272092#p2 ] 

Ārlietu ministrija sniedz atbalstu Latvijas valsts lidojumu un valsts gaisa kuģu lidojumu (valstu vadītāju, parlamentu priekšsēdētāju, valdību vadītāju, ārlietu ministru un oficiālo delegāciju pārvadāšanai, militārās aviācijas gaisa kuģu lidojumiem, bīstamu kravu pārvadāšanai, meklēšanas un glābšanas darbu veikšanai, medicīniskai evakuācijai un cietušo transportēšanai, humānās palīdzības sniegšanai, diplomātiskā pasta nogādāšanai) organizēšanā. Izmantojot diplomātiskos kanālus, Ārlietu ministrija nosūta lidojuma atļaujas pieprasījumus tām valstīm, kuru gaisa telpas valsts gaisa kuģim ir paredzēts šķērsot.  
Iestājoties ārkārtas apstākļiem, Latvijas valstspiederīgo repatriācija ir uzskatāma par valsts publisko funkciju īstenošanu, līdzīgi kā humanitāro lidojumu un valsts lidojumu izpilde. Ne Latvijas, ne Eiropas Savienības normatīvajos tiesību aktos nav pieejama repatriācijas reisa definīcija. Tādēļ katra valsts ir tiesīga individuālā kārtā noteikt kārtību un valsts iesaistes intensitāti tās valstspiederīgo repatriācijai no paaugstināta riska ārvalstu teritorijām. 
Ja nepieciešama Latvijas valstspiederīgo repatriācija vai evakuācija no ārvalsts (evakuācijas gadījumā galamērķis var būt arī tuvākā drošākā vieta, ne tikai Latvija), valsts publisko funkciju īstenošana ir iespējama gadījumā, ja no konkrētās ārvalsts izceļot ar komercreisiem vai pa alternatīviem sauszemes vai ūdens ceļiem nav iespējams. Šādos apstākļos izceļošanu var organizēt ar militāru lidmašīnu (valsts gaisa kuģi), vai arī ar komerclidojumu, kas šādā gadījumā uzskatāms par komerciālu reisu. Šajā gadījumā lēmumu par lidojuma izpildi uzņemas aviosabiedrība, bet reisa izpilde tiek koordinēta sadarbībā ar Ārlietu ministriju. Lidojumu izmaksas sedz pasažieri. Jāatzīmē, ka komerciālu lidojumu izpilde civilās aviācijas gaisa kuģiem var būt liegta gaisa telpas izmantošanas ierobežojumu dēļ, kā arī šādiem lidojumiem var tikt noteiktas papildu apdrošināšanas saistības. Tāpat vairākas valstis, savstarpēji sadarbojoties, var apvienot resursus un valstspiederīgo repatriācijai izmantot, piemēram, citu valstu civilos vai pat militāros gaisa kuģus. 
Esošajā praksē ir secināms, ka iepriekš Latvijas valstspiederīgo repatriāciju ārkārtas apstākļos ir veikusi Latvijas lidsabiedrība AS “Air Baltic Corportation” (turpmāk – airBaltic), brīvprātīgi piekrītot veikt šādus lidojumus. Šiem lidojumiem tika veikti nepieciešamie atbilstības novērtējumi, ņemot vērā iespējamos riskus attiecībā uz lidojumu drošību, apkalpes un pasažieru drošību, pārlidojumu drošību, kā arī ņemti vērā gaisa telpas izmantošanas ierobežojumi, Eiropas aviācijas drošības aģentūras, VA “Civilās aviācijas aģentūra” un Valsts drošības dienesta rekomendācijas. Tāpat arī tika ņemtas vērā gaisa kuģu Apdrošinātāju prasības. Tajā skaitā:
· Pēc notikušā terora akta Ēģiptē[footnoteRef:4] 2015. gadā airBaltic, atbilstoši tūrisma operatora pasūtījumam un saņemot VA “Civilās aviācijas aģentūra” akceptu par papildu drošības pasākumiem, organizēja divus lidojumus, lai no Ēģiptes kūrorta (Šarm eš Šeiha) nogādātu mājās Latvijas valstspiederīgos. Lidojuma izmaksas sedza tūrisma operators. [4:  https://en.wikipedia.org/wiki/Metrojet_Flight_9268 ] 

· [bookmark: _Hlk152595234]Covid-19 pandēmijas laikā, kad tika apturēta gaisa satiksme, atsaucoties uz Ārlietu ministrijas pieprasījumu, sadarbībā ar Latvijas diplomātiskajām un konsulārajām pārstāvniecībām ārvalstīs, kuras apzināja pasažieru sarakstus, airBaltic veica vairākus lidojumus. AirBaltic katram lidojumam veica tikai finanšu aprēķinus operatīvajām pašizmaksām, tālāk tās tika sadalītas uz vietu skaitu lidmašīnā. Katra persona pati veica biļetes iegādi, no aviosabiedrības saņemot apmaksas saiti. 
· [bookmark: _Hlk152595394]Lai nodrošinātu iespēju atgriezties Latvijas valstspiederīgajiem, atsaucoties uz Ārlietu ministrijas pieprasījumu, 2023. gada 16. oktobrī airBaltic izpildīja lidojumu no Telavivas uz Rīgu. Maksājumus par lidojumu veica pasažieri, no airBaltic saņemot apmaksas saiti. Ārlietu ministrija apkopoja lidojuma pasažieru sarakstu.
Citu valstu pieredze
Igaunijas normatīvie akti nenosaka repatriācijas reisu organizēšanas kārtību, jo Igaunija valstspiederīgo repatriācijai pārsvarā izmanto citu valstu organizētos lidojumus. Igaunijas Ārlietu ministrija valstspiederīgajiem izplata informāciju par pieejamajiem reisiem, izmaksām, biļešu iegādes kārtību un citiem nosacījumiem. Jāatzīmē, ka Covid-19 krīzes laikā Igaunija izmantoja aviokompānijas Nordica pakalpojumus, organizējot čartera lidojumus, lai atgrieztu savus valstspiederīgos no Malagas un Tenerifes. Visi pasažieri sedza biļešu izmaksas no saviem līdzekļiem. 
Lietuvā ir izveidots valdības Nacionālais krīžu reaģēšanas centrs (National Crisis Response Center, turpmāk – Centrs), kas ir pārņēmis evakuācijas reisu organizēšanu. Reisu organizēšanas kārtība nav noteikta nacionālajos normatīvajos aktos. Izraēlas krīzes laikā Centrs lēma segt čartera lidojuma biļešu izmaksas vien dažiem mazaizsargāto grupu pasažieriem. Pārējie Lietuvas valstspiederīgie paši sedza biļešu izmaksas, bet trūkstošās izmaksas par lidojumu Lietuva kompensēja no valdības rezerves fonda (Government Reserve Fund), pamatojoties uz starpministriju lēmumu. Tāpat Lietuvas valdība organizēja vairākus bezmaksas reisus, ko izpildīja Lietuvas militārie gaisa spēki. Ārlietu ministrijas rīcībā ir informācija, ka Lietuvas Ārlietu ministrija plāno Centram ierosināt, ka evakuācijas reisi nevar būt bezmaksas, tā rezultātā personām, kuras tiek uzņemtas reisos, būtu vismaz daļēji jāsedz biļetes izmaksas. 
Polijā ir nacionāla procedūra valstspiederīgo evakuācijai no ārvalstīm. Kārtība ir aprakstīta vienā no Nacionālās ārkārtas situācijas vadības plāna pielikumiem (Standardowa Procedura Operacyjna 11, SPO-11), kas tiek aktualizēts ik pēc diviem gadiem. Šāds plāns nav atsevišķi nostiprināts normatīvajos aktos. Lēmumu par valstspiederīgo evakuāciju pieņem valdības krīzes vadības komiteja, ko vada premjerministrs un ko pārstāv arī attiecīgo ministriju un valdības aģentūru pārstāvji, kā arī Aizsardzības ministrija, kas atbild par militāro lidojumu organizēšanu, ja tie ir nepieciešami. Saskaņā ar esošo informāciju pašlaik Polijai nav juridiska pamata iekasēt samaksu par valsts organizētiem reisiem (čarterreisiem vai militārajiem reisiem), tāpēc tie ir bez maksas. Ja ir pieejami komercreisi, bet pilsoņiem nav finanšu līdzekļu, viņi var lūgt tuvākās Polijas vēstniecības konsula nodrošinātu finanšu palīdzību, lai segtu ar atgriešanos Polijā saistītās izmaksas. Parasti aizdotā summa ir jāatmaksā 1-3 mēnešu laikā, bet atsevišķos gadījumos valsts aizdevuma summa var tik dzēsta.
Zviedrijā likums Par konsulāro reaģēšanu katastrofu gadījumos nosaka, ka valstij ir jāīsteno konsulārā palīdzība gadījumos, lai palīdzētu personām, kurām ir saikne ar Zviedriju un kuras ir skārusi ārkārtēja situācija ārvalstīs un ir nepieciešama palīdzība izceļot no krīzes skartās valsts. Palīdzība tiek sniegta Zviedrijas pilsoņiem un viņu ģimenes locekļiem, ārzemniekiem, kuri dzīvo Zviedrijā, Dānijas, Somijas, Islandes un Norvēģijas pilsoņiem un viņu ģimenes locekļiem, ciktāl tas izriet no konsulārajiem pienākumiem, kas Zviedrijai ir attiecībā uz šīm valstīm, un Eiropas Savienības pilsoņiem un viņu ģimenes locekļiem, ciktāl tas izriet no konsulārajiem pienākumiem, kas Zviedrijai ir attiecībā pret citām Eiropas Savienības dalībvalstīm. Lēmumu par konsulārās palīdzības sniegšanu pieņem valdība. Izņemot noteiktus izņēmumu gadījumus, ikvienam konsulārās palīdzības saņēmējam ir pienākums atlīdzināt valstij izdevumus, kas radušies viņu transportējot. Tāpat evakuācija var tikt īstenota bez minētā likuma piemērošanas, iesaistot komercpārvadātājus, militāro transportu vai organizējot Ziemeļvalstu kopīgi koordinētu evakuāciju, ko nosaka Zviedrijā pastāvošie normatīvi par bruņoto spēku atbalstu civilajām aktivitātēm. Tāpat var tikt piemērots Likums par konsulāro finansiālo palīdzību, kas nosaka valsts aizdevuma izsniegšanas un atmaksas nosacījumus.
Priekšlikumi
1. Ņemot vērā, ka Latvijas valstspiederīgo repatriācijai var tikt izmantoti dažādi transporta veidi un iesaistītas dažādas iestādes, kā arī var tikt lūgta Eiropas Savienības dalībvalstu, Eiropas Savienības Civilās aizsardzības mehānisma, kā arī trešo valstu palīdzība, Ārlietu ministrijai sadarbībā ar Satiksmes ministriju, Ekonomikas ministriju, Aizsardzības ministriju, Iekšlietu ministriju, Patērētāju tiesību aizsardzības centru un citām iesaistītajām valsts iestādēm jāizstrādā grozījumi Konsulārās palīdzības un konsulāro pakalpojumu likumā, paredzot deleģējumu Ministru kabinetam izstrādāt noteikumus, kas nosaka lēmumu pieņemšanas kārtību un rīcību Latvijas valstspiederīgo evakuācijai vai repatriācijai ārkārtas gadījumos.
2. [bookmark: _Hlk154001644]Satiksmes ministrijai sadarbībā ar Ārlietu ministriju un Aizsardzības ministriju  jāizstrādā grozījumi Ministru kabineta 2015. gada 27. janvāra noteikumos Nr. 47 "Latvijas Republikas gaisa telpas izmantošanas atļaujas piešķiršanas kārtība starptautisko publisko tiesību subjektiem”, precizējot valsts lidojumu un valsts gaisa kuģu lidojumu noteikumus. Tajā skaitā, nepieciešams definēt humanitāro un diplomātisko lidojumu saskaņošanas kārtību, precizēt tiesību aktā lietoto terminoloģiju un aktualizēt iesaistīto institūciju sadarbības kārtību.

